text: Kolonihavelejere får kraftig lejestigning
  15 juli 2010 kl. 15.14
  Banedanmark udlejer kolonihavegrunde i hele landet, og med ét hug er lejen blevet sat op med flere hundrede procent.
  Alene i Vejle har Banedanmark omkring 50 kolonihavegrunde. Her er den gennemsnitlige leje sat op fra godt en til 15 kroner pr. kvadratmeter.
  - Lejerne har i mange år haft en kunstig lav pris for deres haver i forhold til andre lejemål i området, men jeg kan godt se, at vi skulle have hævet lejen løbende i stedet for at gøre det på ém gang, siger områdechef Pia Vivi Steffensen, Banedanmark, til Vejle Amts Folkeblad.
  Selskabet har også opdateret opmålingen af grundene. Det betyder, at en lejer får en forhøjelse fra 500 til 12.150 kroner årligt - en forhøjelse på 2.400 procent.
  Lejerne vil nu klage til Banedanmark.
  